România încearcă să mai salveze ce-a mai rămas din păduri. Pedepse drastice pentru defrișări
- Moraru Iulia
- 21 martie 2024, 18:01
Proiectul noului Cod Silvic, aprobat de Executiv, vine cu măsuri mai dure în scopul de a proteja ce a mai rămas din păduri. Astfel, se vor interzice tăierile la ras în aproape jumătate din suprafața totală a pădurilor țării.
Ministrul a subliniat că în cazul furtului de masă lemnoasă, dreptul de acces în sistemul informatic SUMAL 2 va fi suspendat, asemenea suspendării permiselor de conducere în cazul șoferilor aflați în stare de ebrietate. Această măsură va fi aplicată în funcție de gravitatea situației, fie pentru o perioadă de o lună, trei luni sau permanent.
Proprietarii privați de păduri pot opta pentru pază suplimentară
Pe lângă aceste aspecte, ministrul a comunicat că noua lege acordă proprietarilor privați de păduri posibilitatea de a opta pentru soluții alternative de pază, gestionate de aceștia în mod independent, subliniind totodată că paza pădurii rămâne o obligație legală.
În plus, fiecare cetățean al României va putea continua să se bucure de accesul în pădurile țării, având libertatea de a se plimba în orice zonă forestieră dorește.
Proiectul de lege privind Codul Silvic a fost adoptat de Guvern în ședința de joi, fiind trimis în Parlament pentru a fi dezbatut și votat în cele două camere.
"Este Ziua Internaţională a Pădurilor şi am aprobat în Guvernul României proiectul de lege care reglementează noul Cod Silvic. Este un Cod Silvic echilibrat, care s-a născut în urma unui dialog extins, serios şi bine argumentat cu toţi actorii din domeniul silvic", a spus Mircea Fechet, arătând că Executivul va solicita o procedură de urgenţă Parlamentului pentru acest proiect de lege.
Ministrul Mediului a evidențiat că finanțarea elaborării proiectului de lege a provenit din PNRR și a luat în considerare nevoile de dezvoltare ale țării, precum și așteptările societății în ceea ce privește pădurile naționale, asigurând, de asemenea, integrarea celor mai recente progrese tehnologice în domeniu.
Proiectul ține cont de nevoile proprietarilor
Mircea Fechet a accentuat că a fost inițiatorul unui număr semnificativ de dezbateri publice, angrenând reprezentanți din domeniul silviculturii, exploatării lemnului, industriei mobilei și membri ai societății civile.
De altfel, pentru prima dată au fost incluse și contribuții din partea persoanelor fizice, care și-au exprimat opiniile și punctele de vedere.
"Avem astăzi un proiect de lege matur, care ţine cont de nevoile proprietarilor de păduri, fie că discutăm de marii proprietari dar şi cei mici", a spus ministrul Mediului.
"Au fost sute dacă nu chiar mii de ore de muncă la acest nou Cod Silvic, pe care Guvernul l-a adoptat astăzi ca proiect de lege", a mai declarat Mircea Fechet.
Ministrul a subliniat creșterea preocupării pentru gestionarea impactului schimbărilor climatice, evidențiind rolul crucial al pădurilor în lupta împotriva acestor efecte.
De asemenea, a prezentat principalele aspecte ale legislației, inclusiv interdicția tăierilor la ras, care va fi extinsă în aproape jumătate din suprafața pădurilor din țară. Până acum, aceste tăieri erau interzise doar în parcurile naționale, însă acum această restricție se va aplica și în parcurile naturale, precum și în siturile Natura 2000.
Registru naţional pentru păduri
Conform declarațiilor ministrului, noul Cod Silvic va oferi posibilitatea statului român să intervină și să planteze păduri în zonele unde terenurile au fost defrișate și abandonate de către proprietari.
"Totodată, stabilim cadrul legal pentru lupta digitalizată cu tăierile ilegale de păduri, fie că discutăm de imagini satelitare, de monitorizarea video a drumurilor de acces în pădure".
Mircea Fechet a adăugat că în noul Cod Silvic se instituie Consiliul Național al Silviculturii, o organizație profesională ce cuprinde toate asociațiile de profil, iar toți proprietarii de pădure vor fi înregistrați într-un registru forestier național.